FONDUL SOCIAL EUROPEAN

Programul Operaţional Capital Uman 2014-2020

**Axa prioritară 6**: Educație și competențe

**Prioritatea de investiții 10i**: ”Reducerea și prevenirea abandonului școlar timpuriu și promovarea accesului egal la învățământul preșcolar, primar și secundar de calitate, inclusiv la parcursuri de învățare formale, non formale și informale pentru reintegrarea în educație și formare”

**Obiective specifice (O.S.)** : 6.2, 6.3, 6.6

**Titlul proiectului:** „RE-Activ - Reducerea abandonului școlar printr-un set de activități educaționale adaptate la nevoile specifice ale copiilor”

**Contract: POCU/74/6/18/106957**

**Beneficiar:** Inspectoratul Școlar Județean Argeș.

**Parteneri:** P1 - Casa Corpului Didactic Argeș

**Dezvoltarea încrederii elevilor în propriile capacități de învățare**

DATE DESPRE ACTIVITATEA DE ÎNVĂȚARE

Clasa: *a VII-a*

Domeniul: *Dezvoltare emoțională și socială*

Tema**: Empatia. Colaborarea și cooperarea**

Resurse temporale: *1 oră*

Competența specifică vizată: *2.1. Manifestarea empatiei în raport cu diferențele individuale și de grup*

Activitate de învățare: *În pantofii celuilalt*

Obiective:

* Să definescă noţiunea de empatie
* Să conştientizeze importanţa empatiei în dezvoltarea relaţiilor sociale
* Să exerseze comportamente de cooperare în grup

Exerciții pentru identificarea asemănărilor dintre propria persoană şi un coleg/un personaj literar sau de film: „Cinci caracteristici pe care le avem în comun” pe baza discuţiilor în perechi pornind de la unele proverbe și zicători care reflectă comportamente empatice.

Resursă educațională: Spot video, material ppt, resurse pentru învățare: liste bibliografice, linkuri web cu informații relevante pentru tema pusă în discuție - https://www.dor.ro/cu-empatiahttps

Resurse procedurale:

* Icebreaking,
* conversația euristică ,exercițiul: exerciții de autocunoaștere și intercunoaștere, exerciții de vizionare și ascultare activă, exerciții de formulare a feedbackului,
* brainstorming pe tema dată,jocul de rol și simularea: pentru interpretarea unor stări, emoții și acțiuni ale unor personaje din povestirile, filmulețele vizionate sau ale unor persoane reale din viața elevilor;
* utilizarea metodelor, a mijloacelor şi a instrumentelor TIC.

*Scenariul didactic:*

1.Icebreaking: Se citeşte elevilor „Povestea contelui cu inimă bună” (Fişa de lucru). Se discută împreunăcu elevii despre motivele pentru care contele dorea să ajute oameni necăjiți.

2.Se notează pe tablă cuvântul empatie şi se defineşte împreună cu elevii (abilitatea de a înţelege cum se simte o altă persoană, de a se pune în locul acesteia). Se discută cu elevii despre importanţa empatiei în viaţa oamenilor.

3.Se distribuie elevilor Fişa de lucru ”În pantofii celuilalt” pentru a fi completată individual. După realizarea sarcinii, se discută cu toată clasa pe baza întrebărilor pentru discuţii:

* Ce înseamnă pentru voi să fii empatic?
* Care este cea mai empatică persoană pe care o cunoașteți? Prin ce anume v-a impresionat?
* Credeţi că empatia poate fi învăţată? Dacă da, cum anume?
* Credeţi că este important să simţim empatie şi pentru noi înşine? Argumentați răspunsul.
* Cum ne simțim când ceilalți empatizează cu noi?
* Cum ne simțim când empatizăm cu alții?

***Empatia*** este o calitate profund umană. Este o calitate esențială care îmbunătăţesc relaţiile cu cei din jur, duc la scăderea conflictelor şi a actelor de violenţă, cresc încrederea în sine, menţin echilibrul emoţional, promovează o stare de calm, linişte şi armonie în relaţiile dintre oameni, previn comportamente precum izolarea socială, singurătatea, egoismul şi individualismul, şi, au efecte chiar asupra sănătăţii noastre, acţionând ca un veritabil „vaccin” împotriva problemelor emoţionale ca de exemplu depresie.